钦定古今图书集成/明伦汇编/家范典/第064卷 > 《酬从弟惠连五首》谢灵运
## 钦定古今图书集成/明伦汇编/家范典/第064卷 > 《酬从弟惠连五首》谢灵运

寝瘵谢人徒，灭迹入云峰。岩壑寓耳目，欢爱隔音容。
永绝赏心望，长怀莫与同。末路值令弟，开颜披心胸。
心胸既云披，意得咸在斯。陵涧寻我室，散帙问所知。
夕虑晓月流，朝忌曛日驰。晤对无厌歇，聚散成分离。
分离别西川，回景归东山。别时悲已甚，别后情更延。
倾想迟嘉音，果枉《济江篇》。辛勤风波事，款曲洲渚言。
洲渚既淹时，风波子行迟。务协华京想，讵存空谷期。
犹复惠来章，祗足揽余思。傥若果归言，共陶暮春时。
暮春虽未交，仲春善游遨。山桃发红萼，野蕨渐紫苞。
嘤鸣已悦豫，幽居犹郁陶。梦寐伫归舟，释我吝与劳。